**Protokoll**

Møte i: Kirkelig fellesråd i Bærum

Dato: Torsdag 3. desember 2015 kl 19:00 i Bryn menighetshus.

Til stede: Unni Elisabeth Solberg Østensen (Bryn sokn),
Ellen Pihl (vara, Bryn sokn)
Hege Rasch-Engh (Grinilund sokn),
Dag Johan Dæhlin (vara, Grinilund sokn),
Erik Haaversen (Haslum sokn),
Ole-Jørgen Kvarsvik (vara, Haslum sokn),
Kaare Granheim (vara, Helgerud sokn),
Inger Lise Lerø (Høvik sokn),
Tron Ole Bamrud (Jar sokn),
Per Arne Watle (Lommedalen sokn),
Stein Øgrim, leder (Lysaker/Snarøya sokn),
Knut Lundby (vara, Lysaker/Snarøya sokn),

 Sverre Ivar Telnes (Tanum sokn),
Anne Helene Jørstad (vara, Østerås sokn),
Arnulf Myklebust (Bærum kommunes repr.),

 Gunnar Næsheim (geistlig repr.)

Fra adm: ass. kirkeverge Kristin Anskau,
økonomisjef Kari Krohn,
kirkeverge Svein Erik T Andersen.

Til stede i møtet var også avtroppende medlemmer av det gamle rådet, samt enkelte menighetsrådsledere og kirkeforvaltere. Det var til sammen 35 personer til stede på den liturgiske andakten og på fellesrådets julemiddag i forkant av møtet.

Stein Øgrim takket de avtroppende medlemmer av rådet for samarbeid og innsats i fire år, og overrakte den litterære utgaven av Bibelen som avskjedsgave til dem som går ut av rådet.

I tråd med gjeldende bestemmelser ble møtet frem mot pkt 40/15 Valg, ledet av leder i det avtroppende rådet.

Rådets leder orienterte om at innkalling sendes både representant og vararepresentant, men at bare representanten plikter å møte. Ved forfall innkalles vararepresentant. Varaene kan på linje med andre delta på alle møtene.

Kirkevergen orienterte om at det er et offentlig verv å sitte i fellesrådet, og derfor er det møteplikt til møtene i rådet. Varsel om fravær bes gitt til sekretariatet og til vara. Representantene har rett til fri fra arbeid for å ivareta slike offentlige verv. Representantene mottar møtegodtgjørelse etter fastlagte satser.

**FR 36/15 Godkjenning av innkalling og sakliste**

**Vedtak:** *Fellesrådet godkjente utsendt innkalling og saksliste.*

**FR 37/15 Godkjenning av protokollen fra 29. oktober 2015**

**Vedtak:** *Protokollen fra FR-møtet 29. oktober 2015 ble godkjent.*

**FR 38/15 Revidert budsjett for 2015**

Revidert budsjett var utsendt på forhånd.

**Vedtak:** *Revidert budsjett for 2015 ble enstemmig vedtatt.*

**FR 39/15 Trosopplæringssamarbeidet mellom menighetene**

 Saken ble utsatt på grunn av sykdomsforfall.

**FR 40/15 Valg 2016** Denne delen av møtet ble ledet av valgkomiteens leder Per Arne Watle. Valgkomitéen har også bestått av Laila Sømoen og Kari-Anne Arnkværn. Valgkomitéens innstilling ble enstemmig valgt ved akklamasjon.

**Vedtak:** *Fellesrådet valgte følgende nye tillitsvalgte (enstemmig):

a) Leder (for ett år):* ***Stein Øgrim*** *b) Nestleder (for ett år):* ***Hege Rasch-Engh***

*c) Arbeidsgiverrepresentanter til Partssammensatt utvalg (4 år):
 - Leder:* ***Tron Ole Bamrud*** *- Medlemmer:* ***Berit Kristiansen*** *og* ***Sverre Ivar Telnes*** *- Varamedlem:* ***Hege Rasch-Engh***

*d) Arbeidsgiverrepresentanter til Arbeidsmiljøutvalget (4 år):
 - Medlemmer:* ***Inger Lise Lerø*** *og* ***Per Arne Watle*** *- Varamedlem:* ***Unni Elisabeth Solberg Østensen***

1. *Medlem av KAs valgkomité:* ***Arnulf Myklebust***

**FR 41/15 Søknad fra Asker og Bærum KFUK/KFUM for 2016**

**Vedtak:** *Fellesrådet bevilget kr 260.000 i støtte til Asker og Bærum krets av KFUK/KFUM for 2016.*

**FR 42/15 Søknad fra Asker og Bærum KFUK/KFUM Speidere for 2016**

**Vedtak:** *Fellesrådet bevilget kr 15.000 i støtte til Asker og Bærum krets av KFUK/KFUM Speidere for 2016.*

**FR 43/15 Fellesrådets møteplan 2016**Det gamle fellesrådet fastla neste års møtedatoer tidligere i høst,
for å imøtekomme menighetenes ønske om å kunne hensynta fellesrådets møter ved fastleggelse av menighetsrådenes egne møter i 2016.

**Vedtak:** *Fellesrådet tok følgende møteplan for 2016 til orientering:

- 3. mars kl 19:00
- 21. april kl 19:00
- 2. juni kl 18:00
- 15. september kl 19:00
- 27. oktober kl 19:00
- 1. desember kl 18:00*

**FR 44/15 Referatsaker og kirkevergens orientering**

1. **Referater**
* MR-møte i Bryn menighet 22.10.15
* MR-møte i Helgerud menighet 19.11.15
* MR-møte i Tanum menighet 14.11.15
* MR-møte avtroppende i Østerås menighet 05.11.15
* MR-møte påtroppende i Østerås menighet 05.11.15

**b) Innkommende post**

* (ingen)

**c) Utgående post**

* Brev til Oslo bispedømmeråd 09. november fra KfiB v/ Kirkevergen
- høringsuttalelse om navneendring for Lysaker Snarøya sokn.
* Brev til Statens vegvesen 13. november fra KfiB v/ Kirkevergen
- om parkering på vår eiendom ved Høvik kirke.
* Brev til Bærum kommune 6. november fra KfiB
- søknad om kompensasjon for lønnsoppgjør og lønnsglidning 2015
* Brev til Oslo biskop 16. november fra KfiB v/ Kirkevergen
- Søknad om godkjenning av oppgradering av innvendig belysning
i Jar kirke.

**d) Orienteringer**

* Arnulf Myklebust, Bærum kommunes representant i rådet, orienterte om de nå avsluttede budsjettforhandlinger i kommunen. Det ligger an til at kommunestyret i desember godkjenner et budsjett for 2016 der det kuttet i kirkebudsjettet som rådmannen hadde foreslått blir lagt tilbake. Kirken er igjen en av budsjettvinnerne, ved at fellesrådet også i år er en av de større budsjettposter hvor det ikke kuttes. I tillegg vil man bevilge 500.000 til vedlikehold av orgler.
Myklebust orienterte også om at det er vedtatt et verbalforslag som innebærer at rådmannen i 2016 skal ferdigstille en utredning om nytt kirke-, bibliotek- og kulturbygg på Fornebu. Dette prosjektet er i rådmannens langtidsplan tidfestet til 2028, men politikerne ønsker å fremskynde det.
Kommunens representant anmodet ansatte og folkevalgte i menighetene om å henvise til kirkevergen dersom man får direkte forespørsler fra politikere eller kommuneansatte om budsjett- og strategispørsmål.
* Prosten orienterte om prestesituasjonen i Bærum. Han orienterte også om de konsekvenser den nye arbeidstidsavtalen for prestene
(fra 1. januar) vil kunne få for menighetsarbeidet, i form av mindre tid til menighetsbyggende arbeid. Det vil også måtte påregnes en begrensning i hvor stor grad prestene vil kunne delta på konfirmasjonsleire, weekender osv.
Bortfallet av prestenes boplikt (fra 1. september 2015) vil også måtte få negative konsekvenser, i og med at de fleste prestene nå vil kjøpe og flytte i egen bolig utenfor soknet og dermed ikke vil kunne forventes å delta i menighetens liv på samme måte som hittil.
Disse to endringene i prestenes arbeidsforhold er de største på mange hundre år.
* Personalsjef/assisterende kirkeverge orienterte om tilsettinger i fellesrådet:

- Maria Hansli er tilsatt som kantor i Jar

- Tim Stern som kantor i Tanum

- Maya Winter Solheim som menighetspedagog i Høvik

- vikar for menighetspedagog og kateket i Grinilund er tilsatt ved intern rokering

- Vetle Styve Sæbø og Henrik Sand Bolstad er tilsatt som ungdomsarbeidere i Østerås

- Kristofer Staxrud er tilsatt som ungdomsleder i Tanum

- Ida Burud Nilsen er ny menighetspedagog i Lommedalen

- Solveig Frafjord som vikar i kateketstillingen i Lommedalen

- Gunnhild Lande Anda er tilsatt som administrasjonsforvalter ved fellesadministrasjonen i Sandvika

- Det er nå to ledige kirkeforvalterstillinger. Det er tilsatt i den ene av dem, navnet kunngjøres når andre søkere er informert og kirkevergen har konkludert på menighetsplassering. Den andre forvalterstillingen lyses nå ut.

- Det er lyst ut vikariat for menighetspedagog/kateket til trosopplæring i Helgerud. Intervjuer gjennomføres i neste uke.

- Det vil nå bli lyst ut to ledige undervisningsstillinger i Bryn og Tanum, etter at ytterligere to trosopplæringsmedarbeidere har sagt opp.

Personalsjef opplyste at antall søkere til ledige stillinger varierer sterkt, fra en håndfull på undervisnings- og administrasjonssiden til mer enn 30 på ungdomsdiakonistillingene i 13-20.

* Kirkevergen orienterte om de budsjettkutt fellesrådene i Asker og Oslo nå opplever. I Asker har man vedtatt å innføre samme modell som i Bærum ved å etablere Kirketorg og halvere antall menighets-forvaltere. I Oslo trekkes kirkeforvalterne nå inn til kirkevergens kontor, og budsjettkuttene fra den nye byregjeringen vil også måtte føre til ytterligere nedbemanning og at flere kirker tas ut av bruk.
* Det er innkommet nytt anbud på byggingen av Tanum kirkesenter. Kirkevergen anser at de formelle innsigelser som er innkommet mot nybygget kan legges vekk, men er mer bekymret for om bevilgningen strekker til. Det er fra kommunens side foreslått å redusere grunnflaten ytterligere, men dette vil ikke kirkevergen gå med på. Det er bare nå man skal bygge, og da må bygget dekke menighetens behov for menighetskontorer og undervisnings- og møterom. Bygningen er allerede redusert i forhold til tidligere godkjent areal.
* Det er nå inngått avtale om utleie av tomten ved Høvik kirke til hydrogenstasjon, et prosjekt som etableres av Akershus fylkeskommune og selskapet HYOP finansiert bl.a.med EU-midler. Kirkevergen oppnådde ikke det ønskede antall parkeringsplasser for menigheten som han ønsket, men det skal gjennomføres trafikktellinger for å dokumentere om virksomheten medfører trafikkfare ved utkjørsel fra vår eiendom eller ikke.
* Det halvårlige samarbeidsmøtet mellom sokneprestene, kirkeforvalterne og prost og kirkeverge er nylig gjennomført. Det meldes om god samhandling mellom de lokale stabslederne og lederne for prestetjenesten i soknene. De tema som ble drøftet denne gang var hvordan man ønsker å forholde seg ved langtidssykemeldinger i fagstillingene, utfordringer omkring ansvar og roller i undervisnings-stillingene i menighetene samt behovet for å innføre faste ukedager hvor alle i stabene er til stede slik at man får et tettere kollegialt samarbeid og mer tilstedeværelse lokalt.
* Fellesadministrasjonen har innhentet tre tilbud på løsninger for SMS-ofring i kirkene. Det er ønskelig at samme løsning velges for alle menighetene, for å få kostnadene ned og for å lette regnskaps-arbeidet. Kirkeforvalterne lander denne saken i fellesskap, forhåpentlig vis før julehøytidens ofringer.
* Det iverksettes nå også en prosess med å få på plass en felles innkjøpsordning for menighetene når det gjelder bl.a. busstransport og catering (hvor menighetene til sammen er en betydelig kunde), samt innkjøpsrabatter for AV-midler, instrumenter og annet teknisk utstyr. Administrasjonen vil også utrede felles trykkeritilbud for menighets-bladene, samt se på muligheten for å få til en annonsesamkjøring for menighetsbladene.
* Avdelingen for menighetsregnskap innfører nå digital bilagshåndtering og attestasjon. Det etableres også en digital portal for ansattes registrering av fravær, reiseutlegg mv - noe som forventes å lette trykket i lønnsarbeidet.
* Vi er i sluttspurten i anbudsprosessen for nytt orgel til Østerås kirke. Anbudsfristen er i slutten av januar, etter en prekvalifiseringsrunde hvor man har valgt ut tre tilbydere. Orgelet får 18-22 stemmer. Kostnadsrammen er fire millioner kroner, hvorav menigheten dekker 35 prosent og resten dekkes av fellesrådet.
* Kirkevergen har bestilt utbygging av orgelet i Helgerud, med en kostnadsramme på omkring 800.000 (inklusive rensing av instrumentet). Også her dekker menighetsrådet 35 prosent.
* Fellesrådet og kommunen skal nå i gang med prosjektarbeidet for en servicebygning ved Haslum middelalderkirke. Kostnadsrammen er fire millioner kroner, som allerede er bevilget av kommunestyret. Bygningen skal imøtekomme behovet for HC-toalett, dåpssakristi, brudeværelse og plass for oppstilling av prosesjoner, søndagskole, barnevogparkering mv.
* Haslum middelalderkirke feiret 825 års jubileum i november, med et rikholdig kulturprogram. Kirkevergen hilste fra fellesrådet på jubileumsmøtet, og overrakte en gave fra fellesrådet på 25.000 til menighetsrådet som støtte for det kultur- og profileringsarbeidet menigheten har gjennomført i tilknytning til jubileet.
* IKT-utfordringene for administrasjon og menighetsstaber er ennå ikke godt nok løst, men man er kommet så langt at det er etablert en felles server for alle stabene, med rom også for deling av dokumenter, invitasjoner og maler, undervisningsopplegg, bilder og noter mv.
Det er også dedikerte områder på server for de enkelte staber og for faggruppene - på tvers av menighetene.
Kommunen har ennå ikke kommet med noen løsning på hvordan dette skal finansieres, men kommunen erkjenner sitt ansvar for dette. Kirkevergen har i tre år ventet på å få fremforhandlet driftsløsninger og økonomi til å løse disse utfordringene, men i vinter var forholdene så alvorlige at man valgte å investere i eget utstyr. Innkjøp og drift av dette dekkes foreløpig av oppsparte midler. Det skal forhandles en ny tjenesteytingsavtale mellom Bærum kommune og fellesrådet i 2016, meldes det fra Rådhuset. IKT blir hovedtema i forhandlingene.
* Det er gjennomført branntilsyn i kirker og menighetshus i høst. Brannvesenet ber oss nå om å arbeide mer på tvers i brannvern-arbeidet, med felles branninstrukser og -rutiner, opplæring av vakter, kontroll av utstyr, brannøvelser mv. Dette kan med fordel gjennom-føres mer uavhengig av menighetsgrenser. Kirkevergen følger opp dette.
* Diakon Martine Hasseleid Semb, Helgerud menighet, ble nylig vigslet til diakon av biskopen. Dette skjedde ved en høymesse i Oslo domkirke.
* Biskopen har orientert kirkevergene i stiftet om at han kommer til å følge opp Kirkemøtets beslutning om at kantorene som hovedregel skal vigsles. Ingen av våre kantorer er vigslet, og kirkevergen følger opp saken sammen med vårt kantorforum.
* Kirkevergen minnet om at alle menighetsrådene i bispedømmet inviteres til inspirasjonssamling i Bøler kirke 2. mars 2016 om kvelden.
* Hele fellesrådet, med varamedlemmer, innkalles til introduksjonskurs i regi av KA den 11. januar kl 16:00-22:00.

Sandvika, 3. desember 2015

*Stein Øgrim*

*leder*

*Svein Erik Tøndel Andersen*